钦定古今图书集成/明伦汇编/官常典/第714卷 > 赵元 蹇鉴
## 钦定古今图书集成/明伦汇编/官常典/第714卷 > 赵元 蹇鉴

按《后秦录》：元，天水人也。仕泓为宁朔将军。立志忠诚，
善抚士卒。陈留公洸镇洛阳，元时为部将。晋遣檀道
济来伐，师至城皋，元因说洸曰：“今晋寇益深，人情骇
惧，众寡势殊，难以应敌。宜摄诸戍兵士，固守金墉，以
待京师之援，不可出战。战若不捷，大事去矣。金墉既
固，师无损败，晋终不敢越金墉而西，困之于坚城之
下，是我不战而坐收其敝也。”洸司马姚禹及主簿阎
恢、杨虔等与道济潜通，嫉元守正，咸共毁之，言于洸
曰：“殿下以英武之略，受任方面，今婴城示弱，得无为
朝廷所责乎？”洸以为然，遣元帅精兵千馀，南守柏谷
坞。元泣谓洸曰：“元受三帝重恩，所守止有死耳。但明
公不用忠臣之言，为奸孽所误，后必悔之，恐无及耳。”
未几，道济等长驱而进。元与龙骧司马毛德祖战于
柏谷，众寡不敌，为德祖所败，被十馀创，据地大呼。元
司马骞鉴冒刃抱元而泣。元曰：“吾创已甚，君宜速去。”
鉴曰：“若将军不济，当与俱死，去将安之？”皆死于阵。